
VÍNO SAV
Súťažné pravidlá pre ročník 2020


Článok 1
Základné ustanovenia a zámer súťaže

Víno Slovenskej akadémie vied (SAV) je súťaž vín vyrobených v Slovenskej republike z hrozna pochádzajúceho zo Slovenskej republiky, ktoré hodnotia vynikajúci slovenskí vedci - členovia Učenej spoločnosti SAV (ďalej len UčS SAV) pri odbornej garancii popredných slovenských enológov.

Zámerom súťaže je neformálnym spôsobom, na základe anonymného výberu, odporučiť vína, ktoré by SAV využívala vo svojich zariadeniach a najmä pri rôznych svojich aktivitách s cieľom podporiť propagáciu slovenských vín vynikajúcej kvality.

Trofeje Víno SAV sa udeľujú ako osobitný prejav uznania vedeckej komunity kvalitným produktom v SR v snahe popularizovať a propagovať SAV, ako aj zásadne podporiť kvalitnú domácu produkciu, s osobitným ocenením jej inovatívnosti a prihliadnutím na regionálny rozvoj SR

Ocenenie Víno SAV sa udeľuje vo forme písomného certifikátu / trofeje Veľká zlatá medaila, Zlatá medaila, Strieborná medaila, s právom označenia oceneného vína samolepiacou nálepkou/ terčíkom s logom SAV a označením VINUM ACADEMICUM.

Článok 2
Podmienky účasti

Do súťaže možno prihlásiť slovenské prírodné hroznové vína v kategóriách uvedených nižšie vyplnením priloženej prihlášky, ktorá obsahuje údaje o prihlasovateľovi a o konkrétnych vínach.
Prihlasovatelia zašlú organizátorovi z každej vzorky 3 plne adjustované fľaše (obchodné balenie), účastnícky poplatok pre rok 2020 je nulový.
Vzorky zostávajú majetkom organizátora súťaže. 


Článok 3
Organizácia súťaže a zásady hodnotenia

Organizátorom súťaže je Slovenská akadémia vied. Organizačný výbor pre ročník 2020 pozostáva z týchto členov:
Prof.RNDr. Pavol Šajgalík, DrSc.		-	čestný prezident súťaže
Prof. RNDr. Peter Samuely, DrSc.	               -	predseda organizačného výboru
Ing. Kurt Kristel 			               - 	odborný garant súťaže
	Prof. RNDr. Peter Moczo, DrSc.		-	člen organizačného výboru
RNDr.Aleš Kučera, CSc.			- 	člen organizačného výboru
Ing. Ján Malík, CSc. 			-	člen organizačného výboru
PhDr. Dušan Gálik, CSc.			-	člen organizačného výboru
Prof. RNDr. Karol Marhold, CSc.		-	člen organizačného výboru
Ing.Karol Volner				- 	člen organizačného výboru

Vína sa hodnotia senzorickou analýzou (zmyslovým posúdením) za použitia 100 bodového systému OIV a Medzinárodnej únie enológov. Hodnotenie je plne informatizované s použitím systému ELWIS Národného vinárskeho centra ČR. Pri posudzovaní sa používajú nasledovné kritériá: 
· vzhľad: čistota a vzhľad okrem čistoty
· priamy vnem nosom: čistota, pozitívna intenzita a kvalita vône
· vnem v ústach: čistota, pozitívna intenzita, perzistencia a kvalita chuti 
· celková harmónia
Pri šumivých vínach sa posudzuje i perlenie (vzhľad okrem čistoty, vnem v ústach – perzistencia a kvalita perlenia a celková harmónia vo vzťahu k perleniu).
Posudzovaným vlastnostiam  sa pre každé víno zvlášť priraďujú nasledovné  kvalifikácie:  vynikajúce,  veľmi  dobré, dobré, vyhovujúce, nevyhovujúce. Tieto sa kvantifikujú pridelením bodových hodnôt v hodnotiacej tabuľke tak, aby celková známka mohla slúžiť na porovnanie súťažných vín, pričom 100 bodov môže získať víno, ktoré vyniká vo všetkých posudzovaných parametroch. Pomyselné nulové hodnotenie (40 bodov) znamená elimináciu celkovo nevyhovujúceho vína.

	Výsledné hodnotenie vína v komisii predstavuje vážený priemer známok od všetkých hodnotiteľov po eliminácii krajných hodnôt. 

Organizátor súťaže archivuje hodnotiace hárky od všetkých hodnotiteľov najmenej po dobu dvoch rokov od uskutočnenia súťaže vo forme vytlačených zostáv podpísaných riaditeľom súťaže, predsedami komisií resp. jednotlivými hodnotiteľmi.


Článok 4
Zloženie a činnosť hodnotiacich komisií

	Organizačný výbor súťaže Víno SAV vymenuje najmenej päťčlenné degustačné komisie zostavené zo slovenských vedcov, členov UčS SAV. Každej komisii predsedá renomovaný enológ, ktorého úlohou je koordinovať činnosť komisie a dohliadať na správnosť a korektnosť posudzovania predkladaných vzoriek. Bodové hodnotenie predsedu komisie má len informatívny charakter a nezapočítava sa do celkovej známky jednotlivých vín. Za člena komisie môže riaditeľ súťaže vymenovať aj významnú domácu alebo zahraničnú vinársku osobnosť, pričom aj toto hodnotenie bude len informatívne a nebude sa do výslednej známky zarátavať.


	Základnou zásadou hodnotenia je anonymita. Všetkým hodnotiteľom vrátane predsedov komisií sa deklaruje len kategória vína a ročník. Vzorky s prideleným súťažným číslom sa predkladajú plne zahalené, bez možnosti identifikácie. Vína na degustáciu sa predkladajú osobitne a v optimálnom časovom slede. Začína sa šumivými vínami, nasledujú tiché vína biele, ružové a červené od najmladších k najstarším, od suchých k sladším, končí sa vínami tokajskými a ostatnými prírodne sladkými vínami. 
Pred začiatkom hodnotiaceho dňa  sa porotcom predstaví kalibračná vzorka, ktorej celkovú známku pridelili predsedovia komisií a odborný garant pred začiatkom súťaže. Kalibrácia slúži na nastavenie kritérií a zosúladenie bodovania jednotlivých hodnotiteľov a komisií. 


 Súťažné vína sa k posúdeniu predkladajú pri následovných teplotách:
 biele, ružové a oranžové			10 – 12°C
 červené                				15 - 18 °C
 šumivé                            			  8 - 10 °C
 tokajské a ostatné prírodne sladké		10 - 14 °C 

Článok 5
Udeľovanie trofejí

	Podľa počtu získaných bodov môžu vína získať trofeje:
	Veľká zlatá medaila			 92- 100
	Zlatá medaila			              88 – 91,99	
	Strieborná medaila			 84 – 87,99

V každej kategórii, v ktorej bude prihlásených aspoň 10 vzoriek, bude výhlasený Víťaz kategórie - víno s najvyšším bodovým ziskom. ktoré zároveň získalo zlatú alebo veľkú zlatú medailu. 
Šampiónom súťaže sa stane víno, ktoré získa veľkú zlatú medailu a zároveň najvyššie bodové hodnotenie zo všetkých prihlásených vzoriek. Predseda OV a odborný garant súťaže však môžu nariadiť finálnu porovnávaciu degustáciu najvyššie hodnotených vín v jednotlivých kategóriách (tzv. „rozstrel“) za účelom určenia Šampióna. 
Víťazom kategórií a Šampiónovi budú udelené diplomy.

	Organizačný výbor udelí aj cenu US SAV za inovatívnosť. Túto cenu získa víno na základe osobitných kritérií stanovených organizátorom súťaže (novo vyšľachtená slovenská odroda/odrody,  inovatívny spôsob pestovania hrozna, inovatívna technológia, inovatívna adjustáž a podobne). Zároveň musí v súťaži získať medailové ocenenie.

Súčasťou ocenenia je právo označiť víno nálepkou so symbolom Víno SAV „VINUM ACADEMICUM“ - veľká zlatá medaila, zlatá medaila, strieborná medaila, Víťaz kategórie, Šampión súťaže, Inovatívne víno. Samolepky si záujemcovia môžu zakúpiť výlučne u organizátorom  povereného zástupcu. 

Ocenené vína budú využívané na reprezentačné a propagačné účely pri akciách poriadaných SAV a jej organizáciami.
Prihlásením vína do súťaže Víno SAV účastníci potvrdzujú, že vybrané ocenené vína poskytnú SAV v množstve 30 ks fliaš z daného druhu na zakúpenie za zvýhodnených podmienok – so zľavou 50% z predajnej ceny (uvedenej v Prihláške).

Článok 6
Súťažné kategórie

I. kategória: biele vína tiché (tlak CO2 50 kPa pri 20°C)
I.1 (A1) – suché, polosuché  (0 – 12 g/l redukujúcich cukrov)
I.2 (A2) – polosladké (12 – 45 g/l redukujúcich cukrov)

II. kategória: ružové vína tiché (tlak CO2 50 kPa pri 20°C):
II.1 (B1) – suché, polosuché  (0 – 12 g/l redukujúcich cukrov)
II.2 (B2) – polosladké (12 – 45 g/l redukujúcich cukrov)

III. kategória: červené vína tiché (tlak CO2 50 kPa pri 20°C)
III.1 (C1) – suché, polosuché  (0 – 12 g/l redukujúcich cukrov)
III.2 (C2) – polosladké (12– 45 g/l redukujúcich cukrov)


IV. kategória: šumivé vína bez rozdielu farebnosti (tlak CO2   250 kPa pri 20°C)
IV.1 (D1) – suché (0 - 15 g/l redukujúcich cukrov)
	IV.2 (D2) – ostatné (> 15 g/l redukujúcich cukrov)

V. kategória: tokajské vína
V.1 (E1) -  suché, polosuché, polosladké a sladké (odrodové, samorodné, značkové)
V.2  (E2) - výbery a esencie

VI. kategória: prírodne sladké vína (ľadové, slámové, hrozienkové a botrytické)
	VI.1 (F1) – bez rozdielu farebnosti >45 g/l redukujúcich cukrov

VII.kategória:  naturálne,  autentické,  remeselné, , jantárové  (oranžové),  biovína                
	VII.1 (G1)– z bielych odrôd
VII.2 (G2) – z modrých odrôd

	
Článok 7
Termíny, miesto konania, poplatky, prihlášky:

· 15.5.2020 – 15.6.2020 – prihlasovanie vzoriek – prihlášky sa posielajú elektronicky malik@up.upsav.sk, tibor@vinko.sk, kurt.kristel46@gmail.com
· 8. – 18.6.2020 – príjem vzoriek: Kongresové centrum SAV Smolenice, Zámocká č.18, 919 04 Smolenice (Smolenický zámok), denne okrem soboty a nedele od 10:00 – 15:00 h, tel. 033-593211 alebo 260
· Vinárstvo  Dubovský- Grančič Svätý Jur  tel.0905 607379   v prac.dni  8:00- 18:00 h
· 
· 23.6.2020 -  súťažné hodnotenie v Kongresovom centre SAV Smolenice
· 23.6.2020 – zverejnenie celkových výsledkov, vrátane Víťazov kategórií, Šampióna súťaže a laureáta  Ceny UčS SAV za inovatívnosť 
· do 17.8.2020 – publikácia celkových výsledkov súťaže  na webovej stránke SAV a prostredníctvom tlačovej správy, distribúcia médiám 
· slávnostné udelenie diplomov – termín bude oznámený dodatočne


· Prihláška:
Prihláškový formulár je súčasťou Súťažných pravidiel – Príloha 


Článok 8
Záverečné ustanovenie

Zaslaním prihlášky a doručením súťažných vzoriek do súťaže Víno SAV prihlasovateľ potvrdzuje, že akceptuje podmienky súťaže uvedené v týchto Súťažných pravidlách.
	Všetky finančné náklady vynaložené na organizáciu tejto súťaže budú hradené z mimorozpočtových prostriedkov, teda mimo prostriedkov kapitoly SAV zo štátneho rozpočtu Slovenskej republiky, ako aj mimo prostriedkov štrukturálnych fondov EÚ, APVV a pod. 
	
V Bratislave, 10. mája 2020


Prof. RNDr. Peter Samuely, DrSc.,v.r.

Predseda organizačného výboru

